CELEX: 62012TN0297
Language: el
Date: 2012-07-02 00:00:00
Title: Υπόθεση T-297/12: Αγωγή της 2ας Ιουλίου 2012 — Ευρωπαϊκή Δυναμική κατά Επιτροπής

8.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 273/16
            
         Αγωγή της 2ας Ιουλίου 2012 — Ευρωπαϊκή Δυναμική κατά Επιτροπής
   (Υπόθεση T-297/12)
   2012/C 273/27
   Γλώσσα διαδικασίας: η ελληνική
   
      Διάδικοι
   
   
      Ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής AE (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               Να υποχρεωθεί η Επιτροπή να της καταβάλει το ποσό των 50 000 ευρώ, ως αποζημίωση για τη βλάβη της επαγγελματικής της φήμης, που υπέστη λόγω παραβίασης του επαγγελματικού της απορρήτου από την Επιτροπή, με αντισταθμιστικούς τόκους από τις 3 Ιουλίου 2007 μέχρι την έκδοση της αποφάσεως επί της παρούσας διαφοράς μέχρι την πλήρη εξόφληση.
            
         
               —
            
            
               Να καταδικασθεί η Επιτροπή στη δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Με την προκειμένη αγωγή, η ενάγουσα ζητεί από το Γενικό Δικαστήριο της Ευρωπαϊκής Ένωσης την αποκατάσταση της ζημίας που υπέστη λόγω παράνομης συμπεριφοράς της Ευρωπαϊκής Επιτροπής (στο εξής, «Επιτροπή») δυνάμει του άρθρου 340, δεύτερο εδάφιο ΣΛΕΕ (Εξωσυμβατική ευθύνη της Ένωσης). Συγκεκριμένα, η Επιτροπή προκάλεσε ζημία στην επαγγελματική φήμη της ενάγουσας αποστέλλοντας στις 3 Ιουλίου 2007 έγγραφο, το οποίο αφορούσε διεξαγόμενη έρευνα κατά της ενάγουσας, σε τρίτες εταιρίες.
   Η ενάγουσα υποστηρίζει πως πληρούνται οι προϋποθέσεις θεμελίωσης της εξωσυμβατικής ευθύνης της Επιτροπής, όπως έχουν νομολογιακά παγιωθεί, προς αποζημίωσή της λόγω της ζημίας που υπέστη η επαγγελματική της φήμη, επειδή η Επιτροπή παρανόμως κοινοποίησε σε τρίτους την ύπαρξη και το περιεχόμενο διεξαγομένης εις βάρος της ενάγουσας έρευνας καθώς και απόρρητα επαγγελματικά δεδομένα που την αφορούσαν.